**Augusztus 15-ig dönthetnek a termelők a kisgazdaság támogatási rendszerbe történő belépésről**

A 2015-ben indult új közvetlen támogatási rendszer egyik igen fontos új eleme a kisgazdaságok egyszerűsített átalánytámogatása. Ez azt jelenti, hogy mindazon termelők, akik idén augusztus 15-ig amellett döntenek, hogy belépnek ebbe a támogatási konstrukcióba, az idei évben megállapított támogatási összeget kaphatják éves átalány kifizetésként 2020-ig, ha megtartják a belépéskori jogosult SAPS területüket.

**Kinek éri meg a kisgazdaság támogatási rendszerbe belépni és ennek mi a feltétele:**

* Nevéből fakadóan alapvetően a kis területtel rendelkező gazdaságoknak kedvező ez a konstrukció, vagyis azoknak a termelőknek, akiknek SAPS (területalapú támogatásra) jogosult területük **nem haladja meg az** **5,5-6,0 hektárt**. Ebben a rendszerben az évi egyösszegű átalánytámogatás lép minden közvetlen támogatás helyébe. A legkisebb támogatási összeg 500 euró/év, míg az átalánytámogatás évi maximuma 1250 euró.
* Azoknál a termelőknél, akiknek a normál rendszerben a támogatásuk nem érné el az 500 eurót, a rendszer **felkerekíti az éves átalánytámogatást 500 euróra.** Ezek a termelők – tehát – kifejezetten jól járnak, ha a belépés mellett döntenek. Ebbe a csoportba tartozhatnak azok, akik pl. **csak 1-2,2 hektáros területtel rendelkeznek**, termeléshez kötött támogatásra jogosult növényt nem termesztenek és ilyen állatot nem tartanak.
* Azon termelőknek, akiknek a normál rendszerben az összes közvetlen támogatása 500 és 1250 euró közé esik, azt az összeget állapítják meg átalányként, amelyet idén a normál rendszerben kapnának. (Az összes közvetlen támogatásba a következő jogcímek számítanak bele: SAPS, zöldítés, termeléshez kötött támogatások, fiatal gazdák kiegészítő támogatása.) Természetesen, a további években itt is csak a belépéskori terület fenntartása a követelmény.
* Azon termelőkre vonatkozik az aug. 15-i határidő, akik
* legalább 1 hektár SAPS területtel rendelkeznek és az idén egységes kérelmet nyújtottak be a kérelmezésre nyitva álló határidőig, vagyis május 22-ig, illetve ez időpont után a szankciós időszakban, legkésőbb június 16-ig.

Felhívjuk minden érintett termelő figyelmét, hogy **a rendszerbe csak idén lehet belépni**! Akinek megérné a belépés, de ezt elmulasztotta, az előtt bezárul ez a lehetőség. Itt különösen a legkisebb – tehát – az 1-2,2 hektárral rendelkező termelőket ösztönözzük arra, hogy alaposan gondolják át döntésüket és ellenőrizzék a beadott kérelmeiket, hiszen számukra az 500 euróra történő felkerekítés miatt kifejezetten kedvező ez a konstrukció. (Eddig 49 ezer kistermelő jelezte belépési szándékát, de az előzetes adatok szerint a felkerekítés miatt csaknem 57 ezer gazdálkodónak érné meg ezt a támogatási formát választani.)

Ettől függetlenül kérjük a többi termelőt is, hogy **ellenőrizze beadott kérelmét**, mivel, **ha nagyobb terület esetén véletlenül a kisgazdaság támogatást igényelték, akkor csak az 1250 eurós maximumot kaphatják 2015-re**, bármekkora területtel is rendelkeznek. A Nemzetgazdasági Kamara (NAK) jelezte, hogy kb. 770 ilyen termelő van, akiket a falugazdászok személyesen keresnek meg, hogy a segítsék őket a megfelelő támogatási konstrukció kiválasztásában.

Szintén nagy segítséget jelent a NAK és az Agrárgazdasági Kutatóintézet (AKI) honlapján fellelhető kalkulátor, mely frissített számokkal nyújt támpontot a megfelelő döntéshez.

A Mezőgazdasági és Vidékfejlesztési Hivatal (MVH) tájékoztatása szerint az egységes kérelem felület nyitva áll, a kisgazdaság támogatási rendszerre vonatkozó döntést a felületen véglegesíthetik az ügyfelek. Ehhez ugyanúgy igénybe vehetik a falugazdászok segítségét, mint a kérelem beadásakor. A NAK közlése szerint a falugazdászok szabadságolási időszaka augusztus 19-től indul, így tehát még a gazdálkodók rendelkezésére állnak. Amennyiben egyéb okokból akadályozott a falugazdász, úgy az ügyfelek a NAK megyei igazgatóságain kaphatnak tájékoztatást a helyettesítésről.